Kuigi ulatuse ja kasutatud metoodika erinevuste tõttu ei ole kohane tõmmata paralleele vastastikuste eksperdihinnangute eelmise vooruga, tuleks rõhutada, et ainult 9 % (65) soovitustest hõlmavad tegevusjuhise eiramist. Enamik soovitusi on seotud erapooletuse ja levitamise (22) ning ametialase sõltumatusega (20). Neid arve tuleks aga tõlgendada ettevaatusega, sest soovitused kätkevad suurt hulka erineva tähtsusastmega küsimusi alates statistikaalaste õigusaktide muutmisest kuni logo paigutuseni veebisaidil või väljaannetes.

Vastastikuste eksperdihinnangute tulemuseks on 707 soovitust, keskmiselt 21 soovitust riigi/Eurostati kohta. Tabelis 1 esitatakse ülevaade soovitustest, mis nõuavad meetmeid kas vastavuse saavutamiseks või kui vastavus on juba saavutatud, siis rakendamise parandamiseks.

Märkimisväärset edu on saavutatud (avaldamiskeelu all olevatele) avaldamiseelsetele statistilistele andmetele privilegeeritud juurdepääsu piiramisel ja reguleerimisel. Levitamise valdkonnas on tugevaks küljeks ka nüüdisaegsete vahendite, visualiseerimismeetodite ning veebipõhiste ja sotsiaalmeedia andmete kättesaadavus.

Tegevusjuhise põhimõtete alusel läbiviidava enesehindamisega alustati 2005. aastal. Sellele järgnesid aastatel 2006–2008 liikmesriikide, Euroopa Vabakaubanduse Assotsiatsiooni (EFTA) riikide ja Eurostati vastastikused eksperdihinnangud. Nendes hinnati institutsioonilist keskkonda ja statistikaametite tavade levitamist (1.–6. ja 15. põhimõte). Komisjoni 2008. aasta aruandes Euroopa Parlamendile ja nõukogule järeldati, et „[...] juhiste täielik järgimine [on] jätkuvalt väljakutse peaaegu kõigi riiklike statistikaametite ja Eurostati jaoks”, kuigi „üldist head juhiste järgimist täiendavad dünaamilised edusammud parandusmeetmete puhul”. Aruande kohaselt on kavas järgmised vastastikused hindamised „...järgmise viie aasta jooksul Euroopa statistika haldamise nõuandekogu soovituse alusel eelkõige kohaldamisala kohta ning võttes arvesse tulusid ja kulusid”. Ka Euroopa Kontrollikoja eriaruandes nr 12/2012 „Kas komisjon ja Eurostat on parandanud usaldusväärse ja usutava Euroopa statistika koostamise protsessi?” soovitati vastastikuste eksperdihinnangute uut vooru.

Aruanded sisaldavad ka riiklike statistikaametite ja Eurostati seisukohti juhtudel, kui nende arvamused lahknevad vastastikuste eksperdihinnangute tegijate omadest. Riiklikud statistikaametid ja Eurostat töötasid vastuseks soovitustele välja parandusmeetmed, mis avaldatakse eraldi.

2.1. Valitsemine ja õiguslikud aspektid; koordineerimine

Selles jaotises käsitletakse statistikaasutuste sõltumatust ja see hõlmab järgmisi eriteemasid: statistikaasutuste juhtide ametisse nimetamine ja ametist vabastamine; tööprogrammidega seotud küsimused; volitus andmete kogumiseks; konfidentsiaalsuse õiguslikud aspektid ja riiklike statistikaametite koordineeriv roll.

2.1.1. Juhtimine ja õiguslikud aspektid, sealhulgas konfidentsiaalsuse õiguslikud ja menetluslikud aspektid

Vastastikuste eksperdihinnangute aruannetest ilmnes kaks peamist juhtimisprobleemi, nimelt vajadus vaadata läbi statistikat käsitlevad õigusaktid, et luua suurem ametialane sõltumatus statistikaasutuste juhtide ametisse nimetamisel ja ametist vabastamisel, ning vajadus suurendada konsulteerimist sidusrühmadega. Paljude selle valdkonna soovituste rakendamiseks võib olla vaja õiguslikke või institutsioonilisi muudatusi. Seetõttu kuulub nende soovituste rakendamine pigem asjaomaste riiklike asutuste kui riiklike statistikaametite pädevusvaldkonda.

Oma aruannetes keskendusid vastastikuste eksperdihinnangute tegijad eelkõige statistikaasutuste juhtide sõltumatusele. Määruse (EÜ) nr 223/2009 hiljutises muudatuses rõhutati sõltumatuse vajadust veelgi. Määrusega nõutakse liikmesriikidelt meetmete võtmist, et viia riiklikud tavad ja menetlused vastavusse Euroopa uue õigusraamistikuga. Selleks et Euroopa statistikasüsteem täidaks täielikult 1. põhimõtet, tuleb seega võtta lisameetmeid. Eelkõige tuleb muuta menetlusi nii, et i) statistikaasutuste juhtide ametisse nimetamise aluseks on erialane pädevus ja avatud valikumenetlus; ii) nende ametist vabastamiseks on sätestatud selged kriteeriumid, mida ka kohaldatakse; iii) statistikaasutuste juhid on ainupädevad otsustama statistiliste meetodite ja menetluste üle, nagu ka avaldatavate statistiliste andmete sisu ja ajastamise üle. Vastastikuste eksperdihinnangute viimase vooru tulemused erinevad 2006.–2008. aasta vooru tulemustest, mille kohaselt järgiti ametialase sõltumatuse põhimõtet täielikult. Selle põhjuseks on i) erinevused vastastikustes eksperdihinnangutes kasutatud metoodikas; ii) muude riiklike asutuste lisamine analüüsitud asutuste hulka ning iii) muudatused, mis karmistavad statistikaasutuste juhtide sõltumatusega seotud nõudeid.

Üldiselt on statistikaasutused osa riiklikust haldussüsteemist. Tegevusjuhises määratletud täieliku sõltumatuse saavutamiseks on seega hädavajalik tagada, et igasugune ministeeriumi või muu järelevalve on läbinisti halduslikku laadi ja ilma mingi poliitilise mõjuta. Teine võimalus on muuta statistikaametid täiesti sõltumatuks.

Mis puudutab nõuet kehtestada mitme- ja iga-aastased tööprogrammid ning järgida neid, siis üldiselt leiti, et selles vallas täidavad Euroopa statistikasüsteemi liikmed tegevusjuhist; kindlaks tehti ainult üks mittevastavuse juhtum.

Statistika kasutajate andmed on olulised tagamaks, et statistikat koostatakse tõhusalt ja et see täidab kasutajate vajadused. Moodustada tuleks nõuande- või konsultatiivkomiteed või kui need on juba olemas, tuleks nende ülesandeid selgitada ja anda neile piisavad vahendid. See aitab riiklikel statistikaametitel teha teadlikke otsuseid käimasoleva ja tulevase töö kohta.

Andmete kogumisega seotud 2. põhimõtet ja konfidentsiaalsuse õiguslike aspektidega seotud 5. põhimõtet järgitakse. Sellegipoolest on arenguruumi uute kaitsemeetmete lisamiseks, millega tagada, et konfidentsiaalseid statistilisi andmeid ei kasutata halduseesmärkidel.

2.1.2. Koordineerimine statistikasüsteemis

Statistikasüsteemi sisene koordineerimine ei kuulu tegevusjuhise kohaldamisalasse. Siiski kaasati see hindamisse, et mõõta, millisel tasemel on riiklike statistikaametite koordineerimistegevus oma riiklike statistikasüsteemide raames, ja et tugevdada sellega veelgi Euroopa statistikasüsteemi.

Enamik selle valdkonna soovitusi on seotud sammudega, mida võiks astuda üldiselt riiklike statistikaametite koordineeriva rolli tugevdamiseks. Tulemusliku koordineerimise võimaldamiseks tuleb ametliku statistika mõistet selgitada ja kindlaks tuleb määrata ametliku statistika koostajad, kui seda ei ole veel tehtud. Koordineerimiseks, sealhulgas kaasneva institutsioonilise korralduse jaoks, peaks olema selge õiguslik alus. Samuti tuleb tagada vajalikud töötajad ja rahalised vahendid ning sõlmida kirjalikud kokkulepped muude riiklike asutustega, et toetada asjaomaste õigusaktide rakendamist praktikas. Koordineerimist tuleks korraldada ühiste eesmärkide ja iga-aastaste statistikaprogrammide alusel, mida kohaldatakse riiklikus statistikasüsteemis kõigi asutuste suhtes. Nende riiklike statistikaprogrammide rakendamise kohta tuleks avaldada aruanded.

Lisaks on vaja edasist tööd, et tagada muude riiklike asutuste koostatud Euroopa statistika kvaliteet. Muudetud määruse (EÜ) nr 223/2009 kohaselt vastutavad riiklikud statistikaametid kvaliteedi kontrollimise koordineerimise eest riiklikul tasandil. Lisaks peaksid nad andma välja riiklikku statistikasüsteemi hõlmavad suunised, standardid ja äriprotsessi mudelid ning olema komisjoni ainus kontaktpunkt Euroopa statistika valdkonnas.

2.2. Vahendite piisavus ja kulutasuvus

Töötajate ja rahaliste vahendite piisavus on suur probleem kogu Euroopa statistikasüsteemis ja seda rõhutati juba komisjoni 2008. aasta aruandes. See probleem kujutab endast suurt ohtu Euroopa statistikasüsteemi tulevikule. Hoolimata pidevast ressursipuudusest on Euroopa statistikasüsteem reformide ja tõhususmeetmete abil suutnud toime tulla üha suureneva vajadustega järjest arvukamate statistiliste andmete järele. Vastastikuste eksperdihinnangute tegijad juhtisid aga tähelepanu sellele, et paljud riiklikud statistikaametid töötavad surve all, mis pärsib sageli metoodilist täiustustööd ja riiklikku nõudlust statistika järele (vt ka punkt 2.3.1 allpool). Selleks, et usaldusväärse Euroopa statistika koostamine saaks jätkuda, annavad hindajad tungiva soovituse kindlustada üldiselt riiklikes statistikaametites piisav hulk töötajaid ja rahalisi vahendeid, sest ametitel oleks raske täita edasisi Euroopa statistikavajadusi, ilma et kvaliteet kannataks.

Nende raskustega silmitsi seistes pingutavad paljud riiklikud statistikaametid selle nimel, et meelitada kõrgelt kvalifitseeritud töötajaid ligi ja hoida neid tööl. Kuigi olukord võib riigiti erineda, soovitatakse üldiselt parandada veelgi inimressursi kasutamist sobivate koolituskavade, oskuste üleandmise, sisemise liikuvuse, teadmiste jagamise, muudes riiklikes asutustes toimuva väljaõppe süvendamise ja riiklike statistikasüsteemide sisese töötajate vahetuse abil.

Kulutasuvus on tihedalt seotud vahendite tõhusa kasutamisega (10. põhimõte). Kuigi ühestki mittevastavuse juhtumist ei teatatud, võiks üldist kulutasuvust mitmel viisil parandada, sealhulgas: i) võtta vastu mõni äriprotsessi statistikamudel, näiteks statistiline äriprotsessi üldmudel; ii) kasutada standardseid andmetöötlusvahendeid; iii) kasutada haldusandmeid ulatuslikumalt ja iv) anda võimaluse korral ülesanded muudelt riiklikelt asutustelt, eelkõige väikestelt riiklikelt asutustelt, üle riiklikule statistikaametile.

Praegu on käimas mitu Euroopa statistikasüsteemi algatust, mille eesmärk on tasakaalustada olemasolevate vahenditega paremini järjest suurenevat nõudlust Euroopa statistika järele. Need algatused peaksid seega aitama parandada 3. ja 10. põhimõtte järgimist. Nende konkreetsed eesmärgid hõlmavad Euroopa õigusaktide lihtsustamist, Euroopa statistikaprogrammiga seotud statistikavajaduste esikohale seadmist, metoodika arendamist, et pakkuda ühiseid vahendeid ja meetodeid, ning tagamist, et Euroopa statistilised nõuded vaadatakse Eurostati suurema koordineeriva rolli toel korrapäraselt läbi.

2.3. Kvaliteet ja metoodika